Cyndaquil

Cyndaquil (ヒノアラシ Hinoarashi japonieraz) Pokémon frankiziako izakia da, su motakoa. Pokémon bideojokoen bigarren belaunaldian agertzen da lehen aldiz, Pokémon Gold eta Silver eta Pokémon Crystal bideokojoetan. Hastapeneko Pokémona da, hau da, abentura Johto eskualdean hastean, entrenatzaileak hauta ditzakeen hiru Pokémonetako bat.

 Etimologia 
Cyndaquilen izena ingeleseko bi hitzen elkarketa da: cinder (errauts edo txingar) eta quill (arantzurdeen arantzak). Japonieraz, aldiz, Hinoarashi du izena: hi (su), no (genitiboa adierazteko partikula), yama arashi (arantzurde) eta arashi (ekaitz) hitzen batuketa da. Hitzez hitz, "suzko ekaitza" esan nahi du, eta hitz-jokoa ere bada, japoniar mitologiako Hinonezumi pertsonaian oinarritzen baita. Horrek erreferentzia egiten dio Cyndaquil suzko Pokémona izateari eta sagu itxura izateari.

Frantsesez, Héricendre du izena, hérisson (triku) eta cendre (errauts edo txingar) hitzen elkarketa.

Alemanez, Feurigel izena feuer (su) eta igel (triku) hitzetatik dator.

 Itxura 
Cyndaquil Pokémon lotsatia eta txikia da. Ugaztun itxura du, eta ekidna baten antza. Mutur luzea eta estua eta beso motzak ditu. Atzeko bi hanken gainean ibiltzen da, eta apatx bat du oin bakoitzean. Gorputzaren gainaldea urdin kolorekoa du, eta barnealdea, krema kolorekoa. Bizkarrean lau zulo ditu, eta sugarrak bota ditzake bertatik, nahieran.

0,5 metro garai da, eta 7,9 kg-ko pisua izan ohi du.

Cyndaquilek, gainerako Pokémon guztiek bezala, Shiny motako bertsioa du (いろちがい ポケモン Kolore desberdineko Pokémonak japonieraz). Bertsio horretan, Cyndaquilen gainaldea marroi kolorekoa da. Shiny bertsioak oso ezohikoak dira, eta ez da erraza horiek topatzea. Ausaz agertzen dira, hainbat eratara: Pokémon basati gisa, Pokémon legendario gisa, Hastapeneko Pokémon gisa edo arrautza batetik jaiota.

 Izaera 
Ohikoa da Cyndaquil uzkurtuta topatzea, bola bat balitz bezala. Haserretu edo beldurtuz gero, sugarrak botatzen ditu bizkarretik, bere burua babesteko. Normalean, su horrek Cyndaquilen aurkariak kikiltzen ditu, baina Cyndaquil nekatuta egonez gero, txinparta batzuk baino ezin izaten ditu jaurti. 

Izaera lotsatia duen arren, bere barnean sekulako suzko boterea darama. Animean azaldu denez, Cyndaquil batzuek hotza astindu behar izaten dute, gero sugarrak behar bezala jaurtitzeko. Apur bat trebatzea nahikoa da arazo hori konpontzeko.

Cyndaquilek begiak itxita ditu beti. Dena den, gai da nondik dabilen ikusteko. 

Belardietan egon ohi da, eta, lasaia denez, ez zaio bestelako Pokémonak zirikatzea gustatzen. Kobazuloetan edo landare artean ezkutatzen da.

 Eboluzioak 
Cyndaquilen eboluzioa Quilava da, eta 14. mailara heldu behar du lehendabizi, eboluzionatu ahal izateko. Pokémon Legends: Arceus jokoan, 17. maila izan behar du Quilava bihurtzeko.

Quilavaren eboluzioa Typhlosion da. Bi Typhlosion mota daude: ohikoa eta Hisuikoa. Edozein Typhlosion bihurtu ahal izateko, Quilavak 36. mailara heldu behar du lehendabizi. Hisuiko Typhlosion bihurtzeko, Hisui eskualdean egon behar du. Typhlosionek ez du eboluziorik.

 Agerpenak 
Cyndaquil sarritan agertzen da Pokémon animean, bereziki Ash Ketchum entrenatzailearen aginduetara, hark Johton zehar egindako bidaian. Ashen Cyndaquila oso lotsatia eta lasaia da, eta batzuetan lo ere agertzen da. Ashek harrapatu zuenean, kosta egiten zitzaion berotzea eta bizkarretik sugarrak jaurtitzea, baina, apur bat trebatu ostean, sugarrak edonoiz jaurtitzeko gaitasuna lortu zuen. Halaber, oso trebea da erasoak saihesten; aurkariak nekatzeko, haien erasoak ekiditen ditu denbora luzez.

Animearen 650. atalean, Rocket Taldea Ashen Pokémon guztiak lapurtzen saiatzen da. Ia Cyndaquil ostea lortzen dute, baina Cyndaquilek eboluzionatu eta Quilava bihurtzea lortzen du, eta ondoren gainerako Pokémonak salbatzen ditu.

 Erreferentziak 

 Kanpo estekak 

Kategoria:Bigarren belaunaldiko Pokémonak
Kategoria:Su motako Pokémonak
Kategoria:Hastapeneko Pokémonak